יותם הלפרין

יותם הלפרין (נולד ב-24 בינואר 1984) הוא כדורסלן עבר ישראלי, שיחק בעמדות הרכז והקלע. נחשב לכדורסלן ישראלי מהמצליחים במפעלים האירופיים. שימש כמאמן וכמנהל הספורטיבי בהפועל ירושלים. הלפרין שיחק בקבוצת הנוער של מכבי תל אביב, עמה זכה באליפות ובגביע ליגת הנוער בשנים 2000/2001 ו-2001/2002. במקביל, שיחק גם בקבוצת הכדורסל של תיכון מטרו ווסט ברעננה, והוביל אותה לאליפות בתי הספר התיכוניים בעונת 1999/2000. משחק הבכורה שלו בקבוצה הבוגרת של מכבי תל אביב היה ב-11 באוקטובר 2001, בגיל 17, במשחק יורוליג נגד אלבה ברלין הגרמנית. עם זאת, בעונה זו שותף הלפרין מעט במשחקיה של הקבוצה, במיוחד ביורוליג. במהלך שנותיו במכבי לא הצליח להשתלב בחמישייה הפותחת, שכללה באותה עת שחקנים כמו שארונאס יאסיקביצ'יוס ואנתוני פארקר. בניגוד למשחקיו בנבחרת, שבהם היה דומיננטי, במכבי היה שחקן ספסל, והאשראי שקיבל ממאמן הקבוצה, פיני גרשון, היה מוגבל. לאחר שהפריצה בקריירה שלו בוששה לבוא, החליט הלפרין, בשנת 2005 לנסות את מזלו בקבוצת אולימפיה ליובליאנה הסלובנית, אותה הוליך לזכייה בדאבל. העונה בליובליאנה, שבה שוב היה לשחקן דומיננטי, הייתה מוצלחת מבחינתו, והוא אף נטל חלק במשחק האול-סטאר הסלובני בשנת 2006. עם סיום העונה ניסה הלפרין את מזלו בדראפט ה-NBA. על אף ההערכות המוקדמות, לפיהן יצליח להיבחר בסיבוב הראשון של הדראפט[דרוש מקור], נבחר רק בסיבוב השני, במקום ה-53, על ידי קבוצת סיאטל סופרסוניקס. הבחירה בסיבוב השני לא הבטיחה לו חוזה בקבוצה זו, ועל כן חזר למכבי תל אביב, בה חתם על חוזה לשלוש שנים, על פי ההערכות, תמורת סכום של 300,000 דולר לעונה. לאחר שתי עונות במכבי, הצטרף הלפרין בשנת 2008 למועדון הכדורסל היווני אולימפיאקוס. הוא חתם על חוזה לשלוש שנים, בהן היה צפוי להרוויח כ-4.5 מיליון דולר. מאחר שהיה חתום על חוזה במכבי עד 2009, פיצתה אולימפיאקוס את הקבוצה בסכום המוערך בכ-950 אלף דולר. במדיה של קבוצה זו זכה בגביע היווני בשנת 2010. בסוף עונת 2009/2010 שוחרר הלפרין מאולימפיאקוס, אך לאחר מספר חודשים הוחזר לסגל הקבוצה. ביולי 2011 חתם על חוזה לשחק במשך שנתיים בקבוצת ספרטק סנקט פטרבורג. ב-31 במאי 2012 שוחרר הלפרין מהקבוצה, אחרי עונה בה קלע כ-9 נקודות בממוצע למשחק ביורוקאפ. ב-5 ביולי 2012 הגיע הלפרין להבנות מול רשות המיסים בישראל, ונראה היה כי הוא ישחק בעונה הקרובה במכבי תל אביב, אך ב-16 ביולי 2012 בהיעדר תשובה כלשהי מרשויות המס, סיכם את תנאיו בבאיירן מינכן, שם שיתף פעולה עם הגארד האמריקאי-מונטנגרי טייריס רייס. ב-1 באוגוסט 2013 חתם הלפרין בהפועל ירושלים לשלוש שנים ולאחר שאלישי כדיר, פורוורד וקפטן הקבוצה, עזב להפועל אילת, מונה כקפטן הקבוצה. הוא זכה עם הקבוצה באליפות בעונת 2015/2014, הראשונה בתולדות הפועל ירושלים. בעונת 2016/2017 הגיע עם הפועל לחצי גמר היורוקאפ שבו הפסיד לוולנסיה 2:1 בסדרת הטוב משלוש. באותה שנה זכה עם הפועל ירושלים באליפות המדינה, השנייה בתולדותיה. ב-21 באוגוסט 2018 אחרי חמש שנים בהפועל ירושלים, הודיע הלפרין על פרישה מכדורסל בגיל 34 והפך למנהל הספורטיבי של הפועל ירושלים. ב-28 באוקטובר 2021 מונה כמאמן ראשי (זמני) בהפועל ירושלים, ואף זכה בתואר מאמן החודש בליגת העל בכדורסל, והיה הראשון לזכות בתואר זה ובשחקן החודש בליגת העל בכדורסל. בספטמבר 2024 מונה למאמן קבוצת הנוער של מכבי תל אביב. כבר מגיל צעיר סומן הלפרין כאחת התקוות הגדולות של הכדורסל הישראלי[דרוש מקור]. הוא היה חבר בכל נבחרות הכדורסל של ישראל, החל מנבחרת הקאדטים וכלה בנבחרת הבוגרת. פעמים רבות שיחק הלפרין בנבחרות של שנתונים מבוגרים ממנו. כך, למשל, בשנת 2000, בגיל 16, הוביל את נבחרת הנוער, המורכבת מבני 18, לניצחון על יוגוסלביה, כשהוא קולע 23 נקודות ב-24 דקות. שנתיים מאוחר יותר, עם נבחרת נוער חדשה, מורכבת מבני גילו, סיים כסגן מלך הסלים של הטורניר. בשנת 2003, בגיל 19, החל לשחק לראשונה בנבחרת הבוגרת, אך במקביל שיחק גם בנבחרת העתודה, אותה הוביל, יחד עם רביב לימונד וליאור אליהו לסגנות אליפות אירופה בשנת 2004. בשנת 2005 השתתף עם הנבחרת באליפות העולם עד גיל 21 בארגנטינה. הנבחרת סיימה במקום העשירי, והלפרין נבחר לחמישיית האליפות, ואף סיים כמלך הסלים. במדי הנבחרת הבוגרת, הלפרין הוא בין השחקנים המובילים. באליפות אירופה שנערכה ב-2007 דורג במקום השביעי ברשימת הקלעים של האליפות (14 נקודות בממוצע למשחק) ובמקום השביעי ברשימת מוסרי האסיסטים (2.8 במשחק). בשנת 2012 עזב טל בורשטיין קפטן נבחרת ישראל לניתוח חשוב להמשך הקריירה ויותם הלפרין תפס את מקומו כקפטן נבחרת ישראל. בשל פציעה לא שיחק הלפרין באליפות אירופה ב-2015, ועומרי כספי תפס את מקומו כקפטן נבחרת ישראל. ב-2009 התחתן עם אביבית ולהם שלושה ילדים. ליגת העל בכדורסל (5): 2001/2002, 2002/2003, 2003/2004, 2004/2005, 2006/2007 גביע המדינה (4): 2001/2002, 2002/2003, 2003/2004, 2004/2005 גביע הליגה (1): 2007/2008 יורוליג (2): 2003/2004, 2004/2005 הליגה הסלובנית (1): 2005/2006 הגביע הסלובני (1): 2005/2006 הגביע היווני (2): 2009/2010, 2010/2011 ליגת העל בכדורסל (2): 2014/2015, 2016/2017 גביע הליגה (2): 2014/2015, 2016/2017 פרופיל, באתר Basketball-Reference פרופיל, באתר eurobasket פרופיל, באתר פיב"א פרופיל, באתר היורוליג יותם הלפרין, באתר היורוליג יותם הלפרין, באתר draftexpress ערן סלע, חיזוק שחקן, באתר ynet, 8 בדצמבר 2009 ניצן פלד למגזין בלייזר, באנו לשנות, באתר ynet, 21 במרץ 2014 אפרת עמורבן, "תארים בארץ הם הדבר שירושלים צריכה", באתר ynet, 2 באוקטובר 2014 אפרת עמורבן, יותם הלפרין: "הלחץ לא ירד", באתר ynet, 24 בספטמבר 2015 אריה ליבנת, קורבן של הציפיות: למה יותם הלפרין נתפס כמי שלא מימש את הפוטנציאל?, באתר הארץ, 21 באוגוסט 2018 פרידה מאגדה: הקריירה הנהדרת של הלפרין, באתר ערוץ הספורט, 22 באוגוסט 2018 sport5.co.il, ‏רשמית: יותם הלפרין חתם באולימפיאקוס, באתר גלובס, 25 ביוני 2008 גלעד צוויק, יותם הלפרין חתם בספרטק סנט. פטרסבורג, באתר nrg‏, 25 ביולי 2011 ערן סלע, ‏בדרך למכבי ת"א: הלפרין שוחרר מסנט פטרבורג, באתר ONE‏, 31 במאי 2012 יעל שחרור, הלפרין לא יגיע למכבי ת"א: סיכם בבאיירן מינכן, באתר ynet, 16 ביולי 2012 רועי גלדסטון, ‏גם הוא לא יגיע למכבי תל אביב: יותם הלפרין סגר בבאיירן מינכן, באתר ערוץ הספורט, 16 ביולי 2012 שי לוי, ‏באיירן מינכן הודיעה רשמית: הלפרין ישחק אצלנו, באתר ONE‏, 18 ביולי 2012 אפרת עמורבן, יותם הלפרין יאמן את קבוצת הנוער של מכבי ת"א, באתר ynet, 1 בספטמבר 2024 אור שקדי‏, עומרי כספי מונה לקפטן נבחרת ישראל: "חלמתי על זה מגיל צעיר", באתר וואלה, 7 באוגוסט 2015